Стефан Маларме
Лебедът

Превод от френски: Кирил Кадийски, 1994

chitanka.info

И девствен, и тъй гъвкав, и недостъпно бял,

дали разкъсал би с крило обезумяло

днес езерото на забравата, сковало

с кристален лед копнежа към полета умрял!

Сред спомените вижда, че — някогашен крал —

и днес е величав, но всичко тук е вяло,

и невъзпял по-друг простор — ще гърчи тяло

на зимата безплодна в искрящата печал.

Просторът птицата преследва и гнети я.

От тая бяла смърт той ще отърси шия,

но не и от кошмара, перата хванал в плен.

Бял призрак, сам стои сред блясъка възвишен

и в гордата надменност застинал — сън студен, —

замръзва Лебедът — изгнаникът излишен.

Издание: Стефан Маларме. Поезия. Подбор и превод от френски Кирил Кадийски. Издателство „Нов Златорог“, София, 1994.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.